<classify> MWANASHERIA Mkuu wa Serikali, Dk Adelardus Kilangi amesema Tanzania itapambana kama ilivyopambana nchini Afrika Kusini, kuitia mikononi ndege yake mpya aina ya Bombardier Q400 iliyokuwa iwasili nchini hivi karibuni lakini imeshikiliwa nchini Canada.Akizungumza na Habarileo, Dk Kilangi amesema Serikali ya Tanzania itapambana kama ilivyofanya wakati mkulima raia wa Afrika Kusini, Hermanus Steyn alipoishikilia ndege nyingine ya Tanzania aina ya Airbus A200-300 kwa amri ya mahakama moja nchini humo.Juzi, Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi amesema ndege ya Tanzania aina ya Bombardier Q400 iliyokuwa iwasili nchini hivi karibuni imekamatwa Canada baada ya Steyn kufungua kesi nyingine nchini humo dhidi ya Serikali ya Tanzania.Hiyo inakuja ndani ya kipindi cha takribani miezi mitatu tangu raia huyo afanye kama hivyo nchini Afrika Kusini kwa kufungua kesi Mahakama Kuu nchini humo akidai fidia ya dola 33 milioni hatua iliyosababisha ndege aina ya aina ya Airbus A220-300 kushikiliwa katika Uwanja wa Ndege wa Kimataifa wa Oliver Tambo uliopo nchini humo.Hata hivyo, kesi hiyo ilitupiliwa mbali Septemba 3, mwaka huu baada ya mahakama hiyo kuridhika na ushahidi uliotolewa na wanasheria wa Tanzania, na kuifanya serikali kushinda kesi hiyo bila kutoa fedha yoyote na ndege hiyo kurejea nchini kuendelea na safari zake za ndani na nje ya nchi. Ilikuwa safarini Afrika Kusini ilipokamatwa.Akizungumza wakati wa hafla ya kuapishwa kwa mabalozi watano jijini Dodoma juzi, Profesa Kabudi alisema Tanzania imejipanga na tayari kulikuwa na maandalizi ya safari ya watendaji mbalimbali akiwamo Katibu Mkuu wa Uchukuzi, Dk Leonard Chamuriho kwenda Canada kushughulikia suala hilo.  <topic>: KITAIFA 